# VYHLÁŠKA

**Ministerstva zdravotníctva Slovenskej republiky**

z ................,

**ktorou sa mení a dopĺňa vyhláška Ministerstva zdravotníctva Slovenskej republiky č. 99/2016 Z. z. o podrobnostiach o ochrane zdravia pred záťažou teplom a chladom pri práci v znení neskorších predpisov**

Ministerstvo zdravotníctva Slovenskej republiky podľa § 62 ods. 1 písm. r) zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení zákona č. 533/2021 Z. z. ustanovuje:

**Čl. I**

Vyhláška Ministerstva zdravotníctva Slovenskej republiky č. 99/2016 Z. z. o podrobnostiach o ochrane zdravia pred záťažou teplom a chladom pri práci v znení neskorších predpisov sa mení a dopĺňa takto:

1. V § 1 sa vypúšťa písmeno h).
2. V § 8 ods. 2 znie:

„(2) Pri činnostiach uvedených v odseku 1 zamestnávateľ zabezpečí posúdenie zdravotného rizika záťaže teplom alebo záťaže chladom v spolupráci s pracovnou zdravotnou službou, ktorá vypracuje posudok o riziku s kategorizáciou prác z hľadiska zdravotného rizika podľa § 30 ods. 1 písm. b) zákona. Pri posúdení zdravotného rizika sa prihliada najmä na

* 1. popis vykonávanej činnosti so zohľadnením pracovných podmienok a triedy práce, vrátane pracovných postupov pre jednotlivé pracovné činnosti súvisiace so záťažou teplom, záťažou chladom a kontaktom pokožky s povrchom pevných materiálov, strojov, technických zariadení a kvapalinami,
	2. druh, trvanie a úroveň záťaže teplom alebo záťaže chladom,
	3. preventívne a ochranné opatrenia pre pracovné činnosti súvisiace so záťažou teplom alebo záťažou chladom s prihliadnutím na vek, zdravotný stav, individuálne fyzické schopnosti a zručnosti zamestnanca, pitný režim zamestnancov,
	4. plán riadenia rizika.“.
1. § 9 sa vypúšťa.

**Čl. II**

Táto vyhláška nadobúda účinnosť 1. mája 2023.